Nessaram d akken tazrawt-nneɣ ad tili di lmendad n yiselmaden d yinelmaden akked yimeɣriyen acku ur uggten ara isegzawalen aynutlayanen neṣṣaweḍ nexdem-it. Iwakken daɣen tamaziɣt ad tennerni ɣef wamek tella zik deg waṭas n taɣulin, tazrawt-a terza tidfayin i d-yefrurin seg uẓar « F » n usegzawal taqbaylit-tafransist n Jean Marie Dallet ara nesnemmer aṭas imi i iga amahil am wa ɣas ma taqbaylit mačči d tutlayt-is tamezwarut. Imaziɣen zemren ad sefqaden ɣer usegzawal-a yal tikkelt ara steḥqen anamek n kra n wawal. Awal-agi yettusemres deg waṭas n yimedyaten, d tinfaliyin yemgaraden i neqqar deg tudert-nneɣ n yall ass. Nekni nexdem ɣef uẓar F, nessaram ad ilin yinelmaden d yimnadiyen nniḍen ara igen amahil deg ara d-suɣlen tidfayin nniḍen ɣer teqbaylit alamma neṣṣaweḍ ad nerr akk asegzawal n Dallet d aynutlayan.